Document ID: 31992R1684

ΚΑΝΟΝΙΣΜΟΣ (ΕΟΚ) αριθ. 1684/92 ΤΗΣ ΕΠΙΤΡΟΠΗΣ της 29ης Ιουνίου 1992 για την τροποποίηση των κανονισμών (ΕΟΚ) αριθ. 394/70, (ΕΟΚ) αριθ. 963/91 και (ΕΟΚ) αριθ. 920/92 για τις λεπτομέρειες εφαρμογής των επιστροφών κατά την εξαγωγή λευκής ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/71 του Συμβουλίου της 30ής Ιουνίου περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 61/92 (2), και ιδίως το άρθρο 19 παράγραφοι 4 και 7,
Εκτιμώντας:
ότι οι επιστροφές κατά την εξαγωγή, και ιδίως αυτές που αφορούν τη λευκή ζάχαρη ως έχει, χορηγούνται σύμφωνα με τις λεπτομέρειες εφαρμογής που θεσπίστηκαν από τον κανονισμό (ΕΟΚ) αριθ. 394/70 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1714/88 (4) και σύμφωνα με τους όρους που ισχύουν προς το παρόν για τους διαγωνισμούς που αφορούν τις εξαγωγές που θεσπίστηκαν από τους κανονισμούς (ΕΟΚ) αριθ. 963/91 (5) και (ΕΟΚ) αριθ. 920/92 της Επιτροπής (6)-
ότι όσον αφορά την εκ των προτέρων πληρωμή των επιστροφών κατά την εξαγωγή σε περίπτωση μεταποίησης ή αποθεματοποίησης που προηγείται της εξαγωγής και την εφαρμογή του κανονισμού (ΕΟΚ) αριθ. 565/80/ (7), προβλέπεται από τον κανονισμό (ΕΟΚ) αριθ. 3665/87 της Επιτροπής (8), όπως τροποποιήθηκε τελευταία από τον κανονισμό (ΕΟΚ) αριθ. 887/92 (9), η δυνατότητα ορισμένων εργασιών αλλά όχι ανάμειξη μεταξύ προϊόντων ή εμπορευμάτων που τελούν υπό τελωνειακό καθεστώς αποταμιεύσεως-
ότι στον τομέα της ζάχαρης, οι εξαγωγές προς τρίτες χώρες όλο και συχνότερα έπονται μιας χύμα αποθεματοποίησης σε λιμενικές αποθήκες ή σιλό, εφόσον η τοποθέτηση σε σάκους πραγματοποιείται την τελευταία στιγμή όταν το σκάφος είναι έτοιμο προς φόρτωση ή πραγματοποιείται και στο ίδιο το σκάφος- ότι επομένως οι εργασίες αυτές πραγματοποιούνται στο σχετικό λιμένα με την από κοινού χρησιμοποίηση ενός σιλό στο οποίο η ζάχαρη που προέρχεται από διάφορα εργοστάσια ζάχαρης αποθηκεύεται και επομένως αναμειγνύεται- ότι με την ισχύουσα νομοθετική ρύθμιση, η ζάχαρη, για να απολαύει του καθεστώτος της εκ των προτέρων πληρωμής των επιστροφών, πρέπει να αποθηκεύεται σύμφωνα με συνθήκες που επιτρέπουν τη φυσική αναγνώρισή της και δεν επιτρέπεται η ανάμειξη με άλλη ζάχαρη- ότι η κατάσταση αυτή εμποδίζει ένα σημαντικό τμήμα κοινοτικής ζάχαρης που εξάγεται προς τρίτες χώρες να απολαύει του καθεστώτος της εκ των προτέρων πληρωμής των επιστροφών κατά την εξαγωγή-
ότι, εξάλλου, τα ειδικά χαρακτηριστικά της λευκής ζάχαρης δηλαδή, ο μεγάλος, από τεχνικής και εμπορικής άποψης, βαθμός οικογένειάς της επιτρέπουν, χωρίς να τεθεί σε κίνδυνο η εξασφάλιση της καταβολής της επιστροφής περιορισμών- ότι, επομένως, πρέπει να επιτραπεί, η υπό ορισμένους όρους και ειδικότερα ελέγχου, ανάμειξη λευκής ζάχαρης διαφορετικής προέλευσης στον ίδιο τόπο αποθεματοποίησης, ώστε να εφαρμοσθεί το καθεστώς της προκαταβολής των επιστροφών κατά την εξαγωγή, με την τροποποίηση των σχετικών διατάξεων που ισχύουν στον τομέα της ζάχαρης-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στους κανονισμούς (ΕΟΚ) αριθ. 394/70, (ΕΟΚ) αριθ. 963/91 και (ΕΟΚ) αριθ. 920/92 προστίθεται αντίστοιχα το ακόλουθο άρθρο 13α:
"Άρθρο 13α
Όταν λευκή ζάχαρη του κωδικού ΣΟ 1701 99 10 αποθηκεύεται χύμα υπό τελωνειακό καθεστώς αποταμιεύσεως ή ελεύθερης ζώνης που προβλέπεται για την προκαταβολή της επιστροφής όπως καθορίζεται από τον κανονισμό (ΕΟΚ) αριθ. 565/80, η ζάχαρη αυτή δύναται, εκτός των εργασιών που αναφέρονται στο άρθρο 28 παράγραφος 4 του κανονισμού (ΕΟΚ) αριθ. 3665/87, να αναμειχθεί στον ίδιο τόπο αποθεματοποίησης με άλλη λευκή ζάχαρη που υπάγεται στον ίδιο κωδικό ΣΟ 1701 99 10, παρουσιάζει τα ανάλογα τεχνικά χαρακτηριστικά."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουνίου 1992.

Labels: 3
17